ZMLUVA O NÁJME NEBYTOVÝCH PRIESTOROV 
uzavretá v súlade s ust. § 3 a nasl. zákona č. 116/1990 Zb. o nájme a podnájme nebytových priestorov v znení neskorších predpisov (ďalej len „zákon č. 116/1990 Zb.“)
(ďalej len „zmluva“)

Prenajímateľ:			Mestská časť Bratislava-Ružinov
so sídlom:			Mierová 21, 827 05 Bratislava
IČO:				00 603 155
DIČ:				2020699516
bankové spojenie:		Všeobecná úverová banka, a.s.
IBAN:				SK38 0200 0000 0018 1531 5657
v zastúpení:			Ing. Martin Chren, starosta 
kontaktná osoba
vo veciach zmluvných:	Ing. Andrea Becko, e-mail: andrea.becko@ruzinov.sk  
vo veciach technických: 	Ing. Zdenek Císar, Ing. František Slávik,
				e-mail: vnutorna.sprava@ruzinov.sk
(ďalej len „Prenajímateľ")

a

Nájomca:			
so sídlom:			
IČO:				
DIČ:				
IČ DPH:			
bankové spojenie:		
IBAN:	
v zastúpení:
zapísaný:	
kontaktná osoba:		
email:	
tel. číslo:		
(ďalej len „Nájomca")
(Prenajímateľ a Nájomca ďalej spolu len ako „zmluvné strany" a jednotlivo ako „zmluvná strana“) 

Článok I
Úvodné ustanovenia
1.	Prenajímateľ je výlučným vlastníkom nehnuteľnosti – administratívnej budovy (Miestny úrad mestskej časti Bratislava-Ružinov) so súpisným číslom 288, ktorá je postavená na pozemku registra „C“ KN parc. č. 805/2, druh pozemku: zastavaná plocha a nádvorie o výmere 2 602 m², evidovanej na liste vlastníctva č. 4405, vedenom Okresným úradom Bratislava, katastrálnym odborom pre katastrálne územie Ružinov, obec:                          Bratislava-Ružinov, okres: Bratislava II. (ďalej len „Budova“).
2.	V súlade s § 9a ods. 9 písm. c) zákona č. 138/1991 Zb. o majetku obcí v znení neskorších predpisov bol nájom plochy - časti nebytových priestorov v zmysle podmienok tejto zmluvy prerokovaný a schválený Miestnym zastupiteľstvom mestskej časti Bratislava-Ružinov v prospech Nájomcu, a to Uznesením č. 167/IX/2023 zo dňa 12.12.2023, ktoré tvorí Prílohu č. 2 zmluvy. 

Článok II
Predmet a účel zmluvy
1.	Prenajímateľ prenecháva Nájomcovi do dočasného a odplatného užívania časť nebytových priestorov o celkovej výmere podlahovej plochy 3 m2 na prízemí Budovy (ďalej len „Predmet nájmu“), a to za účelom umiestnenia a prevádzky troch (3) kusov predajných automatov. Náčrt Predmetu nájmu tvorí Prílohu č. 1 zmluvy.
2.	Nájomca Predmet nájmu preberá, zaväzuje sa ho užívať výlučne na účel, spôsobom a v rozsahu dohodnutom v tejto zmluve a platiť Prenajímateľovi dohodnuté nájomné a poplatky za služby spojené s nájmom riadne a včas.
3.	Zmluvné strany sa dohodli, že po umiestnení a inštalácii každého predajného automatu bude vykonaný zápis o montáži – tzv. montážny list, ktorý podpíšu oprávnení zástupcovia oboch zmluvných strán.
4.	Typy predajných automatov:
a)	potravinový automat na teplé nápoje (káva, čaj, čokoláda); kvalita požadovaných ingrediencií - rozpustná káva: 100 % čerstvý extrakt z kávových zŕn, smotana: 100 % sušené mlieko, čokoláda: min. podiel 33 % kakaovej zmesi;
b)	kombinovaný potravinový automat na balené bagety, sendviče, cukrovinky, snacky a balené nápoje;
c)	potravinový automat na balené chladené jedlá určené pre jednoduchú a rýchlu prípravu v mikrovlnnej rúre.
5.	Možnosti platby za tovar z predajných automatov: 
a)	bezkontaktnou bankovou kartou alebo smartfónom,
b)	hotovosťou (mincami a bankovkami) – typ mincovníka s výdajom mincí. 
6.	Automaty musia byť vybavené fotooptickým senzorom (tzn. v prípade, že požadovaný produkt zákazníkovi nevypadne, automat vráti zaplatenú sumu zákazníkovi späť).

Článok III
Doba nájmu
1.	Zmluva sa uzatvára na dobu určitú dva roky odo dňa nadobudnutia účinnosti tejto zmluvy.
2.	Pred uplynutím dohodnutej doby nájmu môže byť zmluva ukončená:
a)	písomnou dohodou zmluvných strán;
b)	písomnou výpoveďou z dôvodov uvedených v § 9 ods. 2 a 3 zákona č. 116/1990 Zb., pričom výpovedná lehota je 1 mesiac a začína plynúť prvým dňom kalendárneho mesiaca nasledujúceho po mesiaci, v ktorom bola písomná výpoveď doručená druhej zmluvnej strane;
c)	písomným odstúpením od tejto zmluvy ktoroukoľvek zo zmluvných strán (aj bez uvedenia dôvodu), ktoré sa stane účinným dňom doručenia písomného oznámenia o odstúpení druhej zmluvnej strane;
d)	z dôvodov podľa § 14 zákona č. 116/1990 Zb. 

Článok IV
Nájomné, služby spojené s nájmom a platobné podmienky
1.	Zmluvné strany sa dohodli, že Nájomca uhradí Prenajímateľovi nájomné v sume .................. Eur ročne za 1 m2/rok (1x predajný automat). Celková výška ročného nájomného predstavuje .................. Eur za 3 m2 Predmetu nájmu (3 ks predajných automatov).  
2.	V cene nájomného nie sú zahrnuté poplatky za služby spojené s nájmom, a to za upratovanie, odvoz odpadu, odber elektrickej energie a dodávku pitnej vody. 
3.	Celková výška ročného poplatku za upratovanie a odvoz odpadu predstavuje sumu 432 Eur za 3 m2 Predmetu nájmu.  
4.	Nájomca sa zaväzuje nájomné a poplatok za upratovanie a odvoz odpadu uhrádzať, na základe tejto zmluvy, ktorá je daňovým dokladom, jednorazovou bezhotovostnou platbou v prospech bankového účtu Prenajímateľa uvedeného v záhlaví tejto zmluvy, a to vždy k 15. januáru príslušného kalendárneho roka s uvedením variabilného symbolu ......................... Alikvotnú časť nájomného a poplatku za upratovanie a odvoz odpadu za obdobie od ................ do 31.12.2024 v celkovej výške ..................... Eur je Nájomca povinný uhradiť spôsobom podľa predchádzajúcej vety najneskôr do 30 dní odo dňa účinnosti tejto zmluvy. 
5.	Úhradu za odber elektrickej energie a dodávku pitnej vody bude Nájomca vykonávať na základe faktúry vystavenej Prenajímateľom na základe skutočnej spotreby elektrickej energie a vody, a to jednorazovou bezhotovostnou platbou v prospech účtu Prenajímateľa uvedeného v záhlaví tejto zmluvy. Prenajímateľ je povinný vykonať odpočty spotreby elektrickej energie a vody pri prevzatí a odovzdaní Predmetu nájmu a štvrťročne, vždy k 15. dňu prvého mesiaca nasledujúceho po skončení predchádzajúceho kalendárneho štvrťroka.
6.	Prenajímateľ je oprávnený vystaviť faktúru najskôr v deň nasledujúci po dni vykonania odpočtu spotreby elektrickej energie a vody, resp. po prevzatí alebo odovzdaní Predmetu nájmu. Faktúra musí obsahovať údaje uvedené v zákone č. 222/2004 Z. z. o dani z pridanej hodnoty v znení neskorších predpisov. 
7.	Zmluvné strany sa dohodli, že lehota splatnosti každej faktúry bude 30 dní odo dňa jej doručenia na adresu sídla Nájomcu uvedenú v záhlaví tejto zmluvy. 
8.	V prípade predčasného ukončenia trvania zmluvného vzťahu je Nájomca povinný uhradiť Prenajímateľovi alikvotnú čiastku dohodnutého ročného nájomného a ročného poplatku za upratovanie a odvoz odpadu ku dňu odovzdania Predmetu nájmu. 
9.	V prípade predčasného ukončenia trvania zmluvného vzťahu je Nájomca povinný uhradiť Prenajímateľovi aj spotrebu elektrickej energie a vody na základe vykonaného odpočtu spotreby elektrickej energie a vody podľa ods. 5 tohto článku zmluvy ku dňu odovzdania Predmetu nájmu.
10.	V prípade predčasného ukončenia trvania zmluvného vzťahu úhradu podľa ods. 8 a ods. 9 tohto článku zmluvy je Nájomca povinný vykonať na základe faktúry vystavenej Prenajímateľom. Prenajímateľ je oprávnený takúto faktúru vystaviť v prvý deň nasledujúci po dni vykonania odpočtu spotreby elektrickej energie a vody pri odovzdaní Predmetu nájmu zo strany Nájomcu Prenajímateľovi.
11.	Nájomné a ostatné finančné plnenia podľa tejto zmluvy sa považujú za uhradené dňom pripísania na účet Prenajímateľa uvedený v záhlaví tejto zmluvy.
12.	Zmluvné strany sa dohodli, že ak Nájomca nezaplatí akékoľvek finančné plnenie podľa tejto zmluvy riadne a včas, vzniká Prenajímateľovi voči Nájomcovi nárok na zaplatenie zmluvnej pokuty vo výške 0,05 % z dlžnej sumy za každý aj začatý deň omeškania. 
13.	Po ukončení zmluvného vzťahu je Nájomca povinný odovzdať Predmet nájmu Prenajímateľovi vyprataný najneskôr v prvý deň po uplynutí výpovednej lehoty podľa Článku III ods. 2 písm. b) tejto zmluvy, resp. po skončení nájmu, v stave, v akom ho prevzal, s prihliadnutím na obvyklé opotrebenie. V prípade porušenia tejto povinnosti vzniká Prenajímateľovi voči Nájomcovi nárok na zaplatenie zmluvnej pokuty vo výške 100 Eur za každý deň omeškania s odovzdaním Predmetu nájmu, a to za každý predajný automat zvlášť. 
14.	O odovzdaní Predmetu nájmu podľa predchádzajúceho odseku sa spíše protokol, v ktorom musia byť zapísané stavy meračov elektrickej energie a vody ku dňu odovzdania Predmetu nájmu a všetky námietky Prenajímateľa k stavu odovzdávaného Predmetu nájmu, inak sa má za to, že Predmet nájmu bol Nájomcom odovzdaný riadne a bez vád. 

Článok V
Práva a povinnosti Prenajímateľa
1.	Prenajímateľ sa zaväzuje prenechať Nájomcovi Predmet nájmu do užívania za podmienok uvedených v tejto zmluve, najmä umožní Nájomcovi vybudovať prípojku pitnej vody a samostatné pripojenie na elektrickú energiu podľa Článku VI ods. 4 zmluvy a umožní osadiť vodomer a elektromery podľa Článku VI ods. 5 zmluvy. 
2.	Prenajímateľ sa zaväzuje zaistiť upratovanie Predmetu nájmu a jeho okolia a odvoz odpadu. 
3.	Prenajímateľ nezodpovedá za poškodenie predajných automatov treťou osobou, je však povinný ohlásiť bez meškania túto skutočnosť kontaktnej osobe Nájomcu uvedenej v záhlaví tejto zmluvy.
4.	Prenajímateľ sa zaväzuje zaistiť určenému servisnému technikovi Nájomcu prístup do Budovy v pracovnej dobe Prenajímateľa za účelom vykonávania bežného servisu, hygieny, údržby a prípadných opráv na predajných automatoch, ako aj umožniť Nájomcovi počas pracovnej doby Prenajímateľa doplnenie tovaru do predajných automatov podľa Článku VI ods. 6 zmluvy. 
5.	Prenajímateľ je povinný uskutočniť odpočet spotreby elektrickej energie a vody ku dňu prevzatia Predmetu nájmu Nájomcom, štvrťročne, ako aj ku dňu odovzdania Predmetu nájmu späť Prenajímateľovi.

Článok VI
Práva a povinnosti Nájomcu
1.	Nájomca vyhlasuje, že je oprávnený na výkon činnosti, na ktorú si Predmet nájmu prenajal. 
2.	Finančný výťažok z prevádzky predajných automatov patrí Nájomcovi. 
3.	Nájomca je povinný užívať Predmet nájmu len na dojednaný účel.
4.	Nájomca je povinný vybudovať na vlastné náklady a podľa pokynov Prenajímateľa, v mieste určenom Prenajímateľom a na základe Prenajímateľom písomne odsúhlasenej projektovej dokumentácie a v zmysle platných STN:
a)	prípojku pitnej vody pre predajný automat na teplé nápoje,
b)	samostatné pripojenie na elektrickú energiu pre každý predajný automat (3 ks).  
5.	Nájomca je povinný osadiť na vlastné náklady a podľa pokynov Prenajímateľa:
a)	úradne overený kalibrovaný vodomer na meranie spotreby pitnej vody pre predajný automat na teplé nápoje,
b)	úradne overené certifikované elektromery na meranie spotreby elektrickej energie pre každý predajný automat (3 ks).  
6.	Nájomca je povinný dopĺňať tovar do predajných automatov počas pracovnej doby Prenajímateľa nasledovne:
a)	potravinový automat na teplé nápoje (káva/čaj/čokoláda) – min. 1x týždenne, a to vždy v stredu,
b)	kombinovaný potravinový automat na balené bagety, sendviče, cukrovinky, snacky a   balené nápoje – 2x týždenne – vždy v pondelok a v stredu,
c)	potravinový automat na balené chladené jedlá určené pre jednoduchú a rýchlu prípravu v mikrovlnnej rúre – 1x týždenne, vždy v pondelok; 50 % obmena menu chladených jedál 1x za 2 týždne.
7.	Nájomca je ďalej povinný zabezpečiť na vlastné náklady:
a)	dopravu predajných automatov do/z Predmetu nájmu, vybalenie, odvoz a likvidáciu obalového materiálu v súlade s platnými právnymi predpismi;
b)	inštaláciu predajných automatov,
c)	komplexnú servisnú starostlivosť a udržiavanie predajných automatov v prevádzkyschopnom stave a za účelom ich bezpečnej prevádzky (opravy, servis, všetky druhy údržby, čistenie),
d)	dodávanie všetkých originálnych spotrebných materiálov - poháriky a miešadlá k teplým nápojom,
e)	príchod servisného technika na servisný zásah a odstránenie poruchy na predajnom automate (bez nutnosti výmeny dielu alebo súčiastky do 6 hodín od jej nahlásenia Prenajímateľom alebo po zistení poruchy pri doplňovaní tovaru alebo vykonávaní servisných prác; s nutnosťou výmeny dielu alebo súčiastky do 48 hodín); to platí aj pre poruchy spôsobené neodbornou manipuláciou zákazníkmi alebo úmyselným poškodením, 
f)	náhradný predajný automat pri náročnejšej oprave alebo nemožnosti odstrániť poruchu na predajnom automate do 96 hodín (v pracovné dni) od nahlásenia poruchy Prenajímateľom, alebo po zistení poruchy pri doplňovaní tovaru alebo vykonávaní servisných prác; to platí aj pre poruchy spôsobené neodbornou manipuláciou zákazníkmi alebo úmyselným poškodením,   
g)	operatívne doplnenie tovaru do predajných automatov podľa požiadaviek Prenajímateľa,
h) poistenie predajných automatov umiestnených v budove Prenajímateľa pre prípad vzniku poistných udalostí.
8.	Nájomca zodpovedá za dodávku bezchybného a hygienicky schváleného tovaru do predajných automatov. Nájomca je zároveň povinný dodržiavať všetky protipožiarne, bezpečnostné a hygienické predpisy v súvislosti s prevádzkou predajných automatov v Budove Prenajímateľa.
9.	Nájomca sa zaväzuje užívať Predmet nájmu tak, aby prevádzkou predajných automatov nespôsobil Prenajímateľovi škodu. Nájomca v plnej miere zodpovedá za akékoľvek škody, ktoré vzniknú v Budove Prenajímateľa a súvisia s prevádzkou predajných automatov Nájomcu. V prípade, že takto vzniknutú škodu Nájomca neodstráni, je Nájomca povinný nahradiť škodu, jej následky a náklady na odstránenie škody v celom rozsahu.

Článok VII
Záverečné ustanovenia 
1.	Zmluva nadobúda platnosť dňom podpisu zmluvnými stranami a účinnosť dňom nasledujúcim po dni jej zverejnenia v Centrálnom registri zmlúv, v súlade s ust. § 47a ods. 1 Občianskeho zákonníka v spojení s ust. § 5a ods. 6 zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.
2.	Akékoľvek zmeny tejto zmluvy, dodatky alebo prílohy k tejto zmluve musia byť vyhotovené výlučne v písomnej forme a podpísané zmluvnými stranami. 
3.	Práva a povinnosti neupravené touto zmluvou sa riadia príslušnými ustanoveniami zákona č. 116/1990 Zb., Občianskeho zákonníka a ostatnými všeobecne platnými a záväznými právnymi predpismi. 
4.	Zmluvné strany sa zaväzujú písomne si oznámiť každú zmenu kontaktných a platobných údajov uvedených v záhlaví tejto zmluvy.
5.	Ak by niektoré ustanovenia tejto zmluvy boli neplatné, nie je tým dotknutá platnosť ostatných ustanovení. Namiesto neplatných ustanovení a na vyplnenie medzier sa použije úprava, ktorá, pokiaľ je to právne možné, sa čo najviac približuje zmyslu a účelu tejto zmluvy. 
6.	Neoddeliteľnou súčasťou tejto zmluvy sú nasledovné prílohy:
Príloha č. 1: Náčrt Predmetu nájmu
Príloha č. 2: Výpis uznesenia  Miestneho zastupiteľstva mestskej časti Bratislava-Ružinov č. 167/IX/2023 zo dňa 12.12.2023.
7.	Zmluva je vyhotovená v štyroch (4) rovnopisoch, z ktorých jeden (1) rovnopis obdrží Nájomca a tri (3) rovnopisy Prenajímateľ. 
8.	Zmluvné strany vyhlasujú, že si túto zmluvu pred jej podpísaním riadne prečítali, jej obsahu porozumeli a uzatvárajú ju na základe svojej slobodnej a vážnej vôle, bez akéhokoľvek nátlaku, na znak čoho pripájajú svoje vlastnoručné podpisy. 

V Bratislave, dňa: ............................ 	V Bratislave, dňa:..............................
Prenajímateľ: 	Nájomca:	  	 

.......................................................                              ............................................................
Mestská časť Bratislava-Ružinov 
          Ing. Martin Chren
               starosta		

Príloha č. 1 

Náčrt Predmetu nájmu